Giorgio Chiellini

**Giorgio Chiellini** italijanski je nogometaš i reprezentativac koji nastupa za Los Angeles FC. Rođen je 14. augusta 1984. u Pisi, Italija. Igra na poziciji centralnog igrača odbrane, ali je karijeru počeo kao lijevi bočni.

Chiellini počinje igrati nogomet sa šest godina. Ipak, omiljeni sport mu je bio košarka i u budućnosti se vidio kao zvijezda NBA lige. S 13 godina prelazi u najveći klub u Livornu, AS Livorno Calcio. Igrao je na pozicijama defanzivnog veznog i krilnog igrača sve dok se nije konačno pronašao na poziciji lijevog beka.

## Seniorska karijera
### Livorno
U sezoni 2000/01, kada Livorno FC ulazi u Seriju C1, Chiellini debituje za prvi tim. U toj sezoni skuplja tri, a u sljedećoj pet nastupa. Roma u ljeto 2002. otkupljuje pola njegovog ugovora za 3,1 miliona eura. Međutim, rimski klub ga odmah vraća u Livorno FC. U naredne dvije sezone skuplja 48 nastupa i postiže 4 gola. U junu 2004. Livorno FC potpuno otkupljuje ugovor za 3 miliona eura. Skoro istovremeno, najtrofejniji italijanski klub Juventus kupuje ga za 6,5 miliona eura.

### Fiorentina
Fiorentina isto ljeto otkupljuje pola njegovog ugovora za 3,5 miliona eura. Tu sezonu, igra sjajno te u 42 nastupa uspijeva postići i 3 pogotka. Dobrim igrama i zaslužuje poziv tadašnjeg italijanskog selektora Marcella Lippija.

### Juventus
Juventus odmah otkupljuje cijeli ugovor za 4,3 miliona eura. Nakon slabijeg starta sezone, uspijeva izboriti mjesto u početnoj postavi kod tadašnjeg trenera Fabia Kapela. Sakuplja 23 nastupa i osvaja prvi naslov prvaka Serie A. Nakon izbacivanja Juventusa u Seriu B, ostaje u klubu. Pod vodstom novog trenera, Didier Deschampsa, uslijed mnogobrojnih povreda, prelazi na poziciju centralnog igrača odbrane.

Naredne sezone, Claudio Ranieri ga počinje koristiti na poziciji lijevog bočnog, međutim, opet uslijed povreda ostalih kolega odbrane, njegova glavna pozicija postaje stoper. Igra sjajno i na kraju sezone nosi epitet najboljeg centralnog odbrambenog igrača u Italiji. Najviše zahvaljući njemu i preporođenom kolegi iz odbrane, Nicola Legrottaglieom, ekipa ima drugu najbolju odbranu u sezoni 2007/08, uprkos ogromnom broju penala dosuđenih protiv Juventusa. U ljeto iste godine, produžava ugovor do 2011.

Juventus se vraća u Ligu Prvaka nakon dvije sezone, i Giorgio Chiellini postiže svoj prvi europski gol u karijeri protiv Artmedije. Na kraju 2008. godine dobija i *Italijanski Nogometni Oskar* za najboljeg defanzivca u toj godini. Odigrao je standardno i narednu sezonu uz jednomjesečnu pauzu zbog povrede.

23. novembra 2010. godine je produžio ugovor sa Juventusom koji ga sa ovim klubom veže do juna 2015.

## Reprezentativna karijera
Chiellini je za reprezentaciju debitovao u novembru 2004. godine u meču sa Finskom i od tada je standardni član. Ipak do 2007. godine, do kada je imao pravo igrati za reprezentaciju U-21, pretežno je nastupao za tu nacionalnu vrstu. 2003. godine je osvojio Europsko prvenstvo do 19 godina, a godinu kasnije i bronzanu medalju na Olimpijskim Igrama u Atini. Svrstan je i u najbolji tim Europskog prvenstva U-21 održanog u Holandiji 2007.

Bio je na listi italijanskih reprezentativaca pozvanih za Evropsko prvenstvo u Austriji i Švicarskoj. Nakon povrede kapitena Fabija Kanavara, ulazi u početni sastav i do eliminacije njegove reprezentacije, iskorištava i igra sjajno, tako noseći epitet jednog od najboljih *Azzurra* na prvenstvu.

U Kvalifikacijama za prvenstvo svijeta u Južnoafričkoj Republici je zacementirao svoje mjesto u reprezentaciji i uz to postigao i jedan gol u domaćoj pobjedi protiv Farskih Ostrva. Bio je standardan i na Kupu Konfederacija održanog 2009. u Južnoafričkoj Republici. Na Svjetskom prvenstvu je odigrao sve tri utakmice grupne faze.

## Statistika
*Zadnji put uređeno: 22. maja 2011.*

## Reference 
## Vanjski linkovi 
* 
* 
* Giorgio Chiellini  na FIGC.it
* Giorgio Chiellini na Juventus.com

Kategorija:Rođeni 1984.
Kategorija:Biografije, Pisa
Kategorija:Italijanski nogometaši
Kategorija:Nogometaši Livorna
Kategorija:Nogometaši Rome
Kategorija:Nogometaši Fiorentine
Kategorija:Nogometaši Juventusa
Kategorija:Nogometaši Los Angeles FC-ja
Kategorija:Igrači na Evropskom prvenstvu u nogometu 2008.
Kategorija:Igrači na FIFA Kupu konfederacija 2009.
Kategorija:Igrači na Svjetskom prvenstvu u nogometu 2010.
Kategorija:Igrači na Evropskom prvenstvu u nogometu 2012.
Kategorija:Igrači na FIFA Kupu konfederacija 2013.
Kategorija:Igrači na Svjetskom prvenstvu u nogometu 2014.
Kategorija:Igrači na Evropskom prvenstvu u nogometu 2016.
Kategorija:Igrači na Evropskom prvenstvu u nogometu 2020.
Kategorija:Živi ljudi
Kategorija:Nogometaši na Olimpijskim igrama 2004.
Kategorija:Osvajači bronzane medalje na Olimpijskim igrama (Italija)